ГъэтIылъыгъэхэр къызэкъуах
Ткаченкэ Андрей и цIэр зезыхьэ СурэтыщI гъуазджэхэмкIэ музейм бзылъхугъэхэм я махуэшхуэм и щIыхькIэ гъэлъэгъуэныгъэ къыщызэIуахащ.
Утыку кърахьащ XIX лIэщIыгъуэм и япэ Iыхьэм псэуа художник, скульптор цIэрыIуэхэм (Тихобразов Н. И., Трубецкой П. П., Левицкий Д. Г., Балицкий И. В., Крендовский О. А., Брюллов К. П., нэгъуэщIхэми) я Iэдакъэ къыщIэкIа лэжьыгъэхэр: бзылъхугъэхэм, Елизаветэ II я сурэтхэр, унэр зэрагъэдахэ хьэпшып зэмылIэужьыгъуэ XVIII лIэщIыгъуэм ящIахэр, пхъэм, гипсым, мывэм къыхэIущIыкIа скульптурэхэр, нэгъуэщIхэри.
Музейм и унафэщI Ащхъуэт Ритэ къызэхуэсахэм яжриIащ музейм и фондым щахъумэ гъэтIылъыгъэхэр дяпэкIэ зэпымыууэ зэрагъэлъэгъуэнур, IуэхущIапIэм и зы пэш абыхэм зэрыхухахар.
— Iуэху дахэр къыхэтлъхьащ лIэщIыгъуэ блэкIахэм псэуа сурэтыщIхэм, декоративно-прикладной гъуазджэмкIэ IэпщIэлъапщIэхэм я лэжьыгъэхэм, республикэм щыпсэухэмрэ ди щIыналъэм и хьэщIэхэмрэ зыщагъэгъуэзэну Iэмал яIэн папщIэ, — жиIащ Ащхъуэт Ритэ. — Мы гъэлъэгъуэныгъэм хэдгъэхьа лэжьыгъэхэр мащIэми, куэд къызэщIаубыдэ. Бзылъхугъэхэм я сурэтхэм къадэкIуэу, усакIуэ, тхакIуэ цIэрыIуэ Пушкин Александр и сурэтри утыку къитхьэхэм хэдгъэхьащ, ар къызэралъхурэ илъэс 215-рэ мы гъэм зэрырикъур къэтлъытэри.
КъБР-м щэнхабзэмкIэ и министр Къумахуэ Мухьэдин гъэлъэгъуэныгъэр къыщызэIуихым къыхигъэщащ фондым щахъумэ хъугъуэфIыгъуэхэм цIыхухэр зэрыщагъэгъуазэр зэригуапэр, дахагъэм дихьэххэр сурэтыщI гъуазджэм и фIыпIэхэмкIэ щIэх-щIэхыурэ ягъэгуфIэну зэрыщыгугъыр. Абы жиIащ зи щIэщыгъуэр зэи имыкI лэжьыгъэхэм гукъыдэж ин къузэратыр, тхыдэм узэрыхашэр, блэкIа лIэщIыгъуэхэмрэ нобэмрэ я зэхуаку къыщыхъуа зэхъуэкIыныгъэм гу зэрылъыуагъатэр.
— ЦIыхубзхэм я дахагъэр къыщыгъэлъэгъуа сурэтхэр республикэм щыпсэу дэтхэнэми игу зэрыдыхьэнум шэч хэлъкъым. Бзылъхугъэхэм сохъуэхъу гуфIэгъуэ, насып, гукъыдэж яIэну, — жиIащ Къумахуэм.
УФ-м и СурэтыщIхэм я зэгухьэныгъэм и щIыналъэ къудамэм и унафэщI Темыркъан Геннадий къыхигъэщащ Урысейр зэрыгушхуэ сурэтыщI Iэзэхэм я лэжьыгъэ телъыджэу мы гъэлъэгъуэныгъэм хагъэхьахэр псалъэ зэрыхуэмыныкъуэр, республикэм исхэми гъуазджэм и цIыхухэми а лэжьыгъэхэр гъэщIэгъуэн зэращыхъунур. ЦIыхубзхэм щехъуэхъум гу лъаригъэтащ гъащIэм щынэхъ лъапIэ дыдэр анэхэр, шыпхъухэр, щхьэгъусэхэр зэрыарар.
Налшык къалэм и бзылъхугъэхэм я зэгухьэныгъэм и унафэщI Дыджэш Лидэ жиIащ республикэм ис, гъуазджэм дихьэх бзылъхугъэхэм я дежкIэ гъэлъэгъуэныгъэр саугъэтыфI зэрыхъуар, дахагъэр зи курых мыпхуэдэ лэжьыгъэхэм щIэх-щIэхыурэ хагъэплъэну зэригуапэр.
Зэхыхьэм къыщыпсэлъащ УФ-м и СурэтыщIхэм я зэгухьэныгъэм и щIыналъэ къудамэм жэуап зыхь и секретарь Сындыку Нелли.
Гъэлъэгъуэныгъэм кърихьэлIащ республикэм и сурэтыщIхэр, гъуазджэр фIыуэ зылъагъухэр, хьэщIэхэр.
ТЕКIУЖЬ Заретэ.
Сурэтхэр
Мамий Руслан трихащ.
